ToekomsVenster: Tussen werkArgieffoto (Foto: Free-Photos, Pixabay) “… hou die werk van ons hande in stand…” – Psalm 90:7 Om te kan werk is verseker ’n wonderlike voorreg. Hierdie voorreg word veral bevestig wanneer iemand sy werk verloor en homself tussen werk bevind. Spanning en kommer is twee uitdagings wat so ’n persoon byna onmiddellik beleef, asook die gesin. Woede is normaalweg die eerste belewenis wanneer iemand sy werk verloor. Mense is gewoonlik kwaad vir sy/haar vorige baas en maatskappy. So ’n persoon mag ook selfs voel dat hy of sy onregverdig behandel is. Dan volg die baie vrae aan God; die waaroms, hoekoms en waarheen nous. Intussen kruip vrees vir die toekoms elke dag nader. Hierdie is verseker nie ’n maklike plek in die lewe nie. Om rug teen die muur te staan is nie die beste plek nie, maar dit is gewoonlik die plek vir ’n wonderwerk. Terwyl jy God vir ’n wonderwerk vra, doen ook alles in jou vermoë om aan elke moontlike deur te klop vir werk. Baie van ons mag dalk nog nooit die bogenoemde beleef het nie. Dis ook waar dat nie almal in ’n posisie is om werk te offer aan diegene wat tussen werk is nie. So, hoe kan ons betrokke raak by dié wat hulp nodig het? Gebed is natuurlik een van die kragtigste ondersteuningsmeganismes, maar daar is ander moontlikhede ook. Wat van hulp met die opstel en nagaan van ’n CV? Watter klein dingetjies kan gedoen word om aanmoediging te verseker? Here, saam die Psalmdigter sê ek, ek slaan my oë op na die berge, waar sal my hulp vandaan kom? Help my asseblief in hierdie moeilike fase en maak vir my nuwe deure oop.